Euroopan parlamentin ja neuvoston asetuksen (EU) N:o 1308/2013 105 artiklassa tarkoitetun, erään viinialan nimityksen eritelmän muutoksen hyväksymistä koskevan hakemuksen julkaiseminen

(2021/C 93/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

TUOTE-ERITELMÄÄN TEHTÄVÄÄ MUUTOSTA KOSKEVA HAKEMUS

”Iaşi”

PDO-RO-A0139-AM01

Hakemuksen jättöpäivä: 12.12.2014

1. Muutokseen sovellettavat säännöt

Asetuksen (EU) N:o 1308/2013 105 artikla —Muu kuin vähäinen muutos

2. Muutoksen kuvaus ja perustelut

2.1 Alkuperänimityksen rajatun alueen laajentaminen, tuotantoalueen laajentaminen

Kuvaus ja perustelut

Iașin läänissä on rajattuja alueita, joille on istutettu viiniköynnöksiä: Probotan, Țigănașin, Andrieșenin, Bivolarin, Trifeștin ja Roșcanin kunnissa 10–40 kilometrin päässä itään, kaakkoon ja koilliseen Iașin kunnasta, joka on osa Iași SAN:n rajattua aluetta. Näillä paikkakunnilla on samanlaiset maaperä- ja ilmasto-olosuhteet kuin Iașin alueella, jolla tuotetaan Iași SAN -laatuviinejä.

Koska kyseisillä paikkakunnilla on samanlaiset ilmastolliset ja geologiset olosuhteet kuin Iașissa, ne on sisällytettävä tähän SAN-alueeseen, jotta niiden viinitilat voivat tuottaa viiniä, jolla on Iași SAN -tuotantoalueen palstoille tyypilliset, aidot ominaisuudet.

Täydellinen ja tarkka rajattu alue on seuraava:

Copou-alanimitys:

— Iașin kaupunki, Copoun kaupunginosa,

— Aroneanun kunta, Aroneanun, Șorogarin, Aldein ja Dorobanțin kylät,

— Rediun kunta, Rediun, Breazun, Tăuteștin ja Horleștin kylät,

— Movilenin kunta, Movilenin, Potângenin ja Iepurenin kylät.

Bucium-alanimitys:

— Iașin kaupunki, Buciumin kaupunginosa,

— Tomeștin kunta, Tomeștin, Gorunin, Chicerean ja Vlădicenin kylät,

— Bârnovan kunta, Pietrărian, Cercun, Vișanin ja Păunin kylät,

— Ciurean kunta, Ciurean ja Hlincean kylät.

Uricani-alanimitys:

— Miroslavan kunta, Uricanin, Miroslavan, Voroveștin, Balciun, Brătulenin ja Corneștin kylät,

— Horleștin kunta, Horleștin ja Bogdăneștin kylät,

— Valea Lupuluin kunta, Valea Lupuluin kylä,

— Leţcanin kunta, Leţcanin kylä,

— Dumeștin kunta, Dumeștin kylä,

— Podu Iloaiein kaupunki.

Probota-alanimitys:

— Probotan kunta: Probotan ja Perienin kylät,

— Ţigănaşin kunta: Țigănașin, Cârnicenin, Stejăriin ja Mihail Kogălniceanun kylät,

— Bivolarin kunta: Bivolarin, Solonețin, Traianin, Buruieneștin ja Tabăran kylät,

— Andrieşenin kunta: Andrieșenin, Glăvăneștin, Fântânelen ja Spinenin kylät,

— Trifeştin kunta: Trifeștin kylä,

— Roşcanin kunta: Roșcanin ja Rădenin kylät. Muutos koskee tuote-eritelmän III kohtaa ja yhtenäisen asiakirjan 1.6 kohtaa.

2.2 Uusien rypälelajikkeiden käyttöönotto viljelyssä hyväksyttyinä pääasiallisina lajikkeina

Kuvaus ja perustelut

Viininvalmistuksessa käytettävät lajikkeet Riesling de Rhin, Golia, Tămâioasă românească, Șarba, Busuioacă de Bohotin ja Arcaș on lisätty hyväksyttyjen pääasiallisten lajikkeiden luetteloon. Niiden lisääminen säilyttää Iași SAN -viinien laadun ja erityispiirteet.

Eräät Iașin alueen ilmaston ominaispiirteet, kuten elokuussa alkava veraison (kasvun vaihe, jossa rypäleen kasvu päättyy ja kypsyminen alkaa) ja rypäleiden hidas kypsyminen syyskuun loppuun asti, jolloin ne ovat hieman ylikypsiä, jalohomeen kehittyessä samaan aikaan, ovat suotuisat lajikkeille Riesling de Rhin, Tămâioasă românească ja Șarba, joissa on (syyskuun loppupuolella) sokereita 195–210 g/l ja ylikypsinä jopa 230 g/l. Nämä alueelle ominaiset erityispiirteet tarkoittavat sitä, että erityisesti nuorissa viineissä on raikkaita vihreän omenan, greipin ja persikan aromeja ja varsin korkean happopitoisuuden tuomaa eloisuutta. Etelänsuuntaiset rinteet, hidas altistuminen auringonvalolle ja keskitasoinen hedelmällisyys saa aromaattiset lajikkeet, erityisesti Busuioacă de Bohotinin, kypsymään täysin, niin että niihin voi kertyä sokereita 185–200 g/l ilman liiallista ylikypsyyttä, joten ne sopeutuvat hyvin alueen olosuhteisiin.

Muutetaan yhtenäisen asiakirjan 1.7 kohtaa ja tuote-eritelmän IV kohtaa.

2.3. Viljelyssä käyttöön otettujen uusien rypälelajikkeiden satojen ja viinituotosten merkitseminen

Kuvaus ja perustelut

Koska viljelyssä on otettu käyttöön uusia rypälelajikkeita, myös Iași SAN -viineissä käytettävien lajikkeiden viinien enimmäistuotos tai rypälelajikkeiden enimmäissato on lisätty tuote-eritelmään.

Muutetaan yhtenäisen asiakirjan 1.5.2 kohtaa ja tuote-eritelmän V kohtaa.

2.4. Yksityiskohtaiset tiedot inhimillisistä tekijöistä

Kuvaus ja perustelut

Jotta varmistetaan voimassa olevan lainsäädännön noudattaminen suojatun alkuperänimityksen osalta, tekstiin on lisättävä tiedot Iași SAN -viinien erityisominaisuuksiin vaikuttavista inhimillisistä tekijöistä.

Viininviljelytekniikkaan kuuluu vihertöitä (yksinkertainen tai kaksinkertainen Guyot-leikkaus tai leikkaus yksirunkoiseksi, viiniköynnöksen kasvattaminen keskikorkeaksi ja versojen poistaminen varresta). Vihertöiden avulla saavutetaan tasapaino lehtimassan ja hedelmäkuormituksen välillä niin, että sokereita kertyy paljon ja happopitoisuus pysyy korkeana (lehtipinta-alan pienentäminen vähentää happojen palamista lämmössä ja valossa).

Oikea sadonkorjuuajankohta määräytyy rypälelajikkeen ja rypäleiden kypsyyden perusteella, ja tavoitteena on saavuttaa tasapaino happopitoisuuden, sokerien ja aromien välillä.

Rypälemehut selkeytetään flotaatiolla, jolla voidaan selkeyttää ja stabiloida jatkuvasti suuria määriä rypälemehua, sillä kiinteiden aineiden ja fenoliyhdisteiden pitoisuuden vähentäminen on yksi rypälemehun lopullista laatua koskevista päätavoitteista. Tuoreeseen rypälemehuun lisätään valikoituja hiivoja ennen alkoholikäymisen alkua. Lisäksi käytetään käymisen aktivaattoreita, jotka aktivoivat ja säätelevät alkoholikäymistä ja jälkikäymistä.

Entsyymien käyttö suodatuksessa ja puristuksessa nopeuttaa pigmenttipitoisten aineiden ja tanniinien uuttamista punaviineissä ja edistää aromien uuttamista aromaattisista rypäleistä.

Fetească neagră- tai Cabernet Sauvignon -rypäleiden puristejäännöksen ja -mehun seokseen lisätyt entsyymit hajottavat pektiini- ja selluloosayhdisteitä soluseinissä ja edistävät siten pigmenttipitoisten aineiden uuttamista.

Muscat Ottonel-, Busuioacă de Bohotin- tai Traminer roz -rypäleiden puristejäännöksen ja -mehun seokseen lisätyt entsyymit hajottavat pektiini- ja selluloosayhdisteitä soluseinissä ja edistävät siten aromaattisten aineiden uuttamista. Tiettyjä entsyymejä käytetään myös aromaattisten aineiden vapauttamiseen ylikypsistä tai homeisista rypäleistä valmistetuissa viineissä.

Muutetaan yhtenäisen asiakirjan 1.8 kohtaa ja tuote-eritelmän II kohtaa.

YHTENÄINEN ASIAKIRJA

1. Tuotteen nimi

Iaşi

2. Maantieteellisen merkinnän tyyppi

SAN —Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

Valko-/roseeviinien analyyttiset ja aistinvaraiset ominaisuudet

Valkoviinit ovat oljenkeltaisia tai voimakkaan keltaisia, vihertävän keltaisia, kirkkaan- tai sitruunankeltaisia, ja roseeviineissä on vivahteita vaaleanpunaisesta sipulin kuoren väriin. Niissä on voimakkaita vihreiden sitrushedelmien ja seljankukkien, ruusun terälehtien, basilikankukkien ja greipin aromeja sekä hienoja ketokukkien aromeja. Hieman kypsyttyään niissä on myös vastaniitetyn heinän ja hunajan vivahteita.

Valkoviinit ovat maultaan täyteläisiä, ja kypsymisen myötä mausta tulee hieman eetterin kaltainen. Siinä on vihreiden omenoiden, greipin, persikan, hunajan ja vastaleikatun ruohon aromeja. Maku on nuorena erittäin raikas, kukkainen ja toisinaan kohtalaisen hapokas ja hedelmäinen jälkimaun ollessa miellyttävä ja mineraalinen sitrushedelmien ja ruohon vivahteineen, jotka tekevät viineistä eloisia.

Yleiset analyyttiset ominaisuudet Kokonaisalkoholipitoisuus enintään (til-%) 15,00 Todellinen alkoholipitoisuus vähintään (til-%) 11 Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 25 Kokonaisrikkidioksidipitoisuus enintään (mg/litra) 250

Analyyttiset ja aistinvaraiset ominaisuudet —punaviinit

Punaviinit ovat punaruskeita, voimakkaan purppuranpunaisia, syvänpunaisesta kirkkaanpunaiseen tai rubiininpunaiseen, ja niissä on karvaiden imeläkirsikoiden ja hapankirsikoiden tuoksu, savustamattomien kuivattujen luumujen aitoja kukkaisia vivahteita, kypsien punaisten metsämarjojen (punaherukoiden, karpaloiden, karhunvatukoiden ja mustikoiden) aromeja ja kypsymisen myötä hieno vaniljan maku ja kukkainen bouquet, joka muistuttaa tuoreita hedelmiä ja rypäleitä veraisonin aikaan.

Maku on samettinen ilman liiallista kireyttä, tasapainoinen, kiinteä, pitkä ja yrttinen, ja siinä on kireitä tanniineja, jotka tasapainottuvat ajan mittaan.

Yleiset analyyttiset ominaisuudet Kokonaisalkoholipitoisuus enintään (til-%) 15,00 Todellinen alkoholipitoisuus vähintään (til-%) 11 Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 25 Kokonaisrikkidioksidipitoisuus enintään (mg/litra) 200

5. Viininvalmistusmenetelmät

a. Olennaiset viininvalmistusmenetelmät

Viininvalmistusmenetelmät

Viljelykäytäntö

Rypäleterttujen harventaminen —rypäleterttujen määrää vähennetään veraisonin aikana, jos potentiaalinen sato ylittää eritelmässä sallitun enimmäismäärän.

Keinokastelu sallitaan vain kuivuuden koettelemina vuosina ja kansallisen viini- ja viiniköynnösviraston (ONVPV) ilmoituksesta, kun maaperän vesipitoisuus 100 cm:n syvyydessä vähenee 50 prosenttiin aktiivisen kosteuden intervallista (AHI). Tällöin sovelletaan kohtuullisia keinokastelunormeja (400–600 m3/ha).

b. Enimmäistuotokset

— rypäleiden ollessa täysin kypsiä sadonkorjuuhetkellä, lajikkeet Muscat Ottonel, Sauvignon, Pinot gris, Chardonnay, Traminer roz ja Golia: 9 000 kg rypäleitä hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Cabernet Sauvignon, Pinot noir ja Fetească neagră: 9 000 kg rypäleitä hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Tămâioasă românească, Busuioacă de Bohotin ja Arcaş: 10 000 kg rypäleitä hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Merlot, Riesling italian ja Fetească albă: 11 000 kg rypäleitä hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Riesling de Rhin ja Şarba: 12 000 kg rypäleitä hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Muscat Ottonel, Sauvignon, Pinot gris, Chardonnay ja Traminer roz: 60 hehtolitraa hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Fetească regală, Aligoté ja Băbească neagră: 13 000 kg rypäleitä hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Golia, Cabernet Sauvignon, Pinot noir ja Fetească neagră: 60 hehtolitraa hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Tămâioasă românească ja Busuioacă de Bohotin: 68 hehtolitraa hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Merlot, Arcaș, Riesling italian ja Fetească albă: 72 hehtolitraa hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Riesling de Rhin ja Şarba: 82 hehtolitraa hehtaaria kohden

— rypäleiden ollessa täysin kypsiä sadonkorjuuhetkellä, lajikkeet Fetească regală, Aligoté ja Băbească neagră: 85 hehtolitraa hehtaaria kohden.

6. Rajattu maantieteellinen alue

Iașin lääni:

COPOU-alanimitys

— Iașin kaupunki, Copoun kaupunginosa,

— Aroneanun kunta, Aroneanun, Șorogarin, Aldein ja Dorobanțin kylät,

— Rediun kunta, Rediun, Breazun, Tăuteștin ja Horleștin kylät,

— Movilenin kunta, Movilenin, Potângenin ja Iepurenin kylät.

BUCIUM-alanimitys

— Iașin kaupunki, Buciumin kaupunginosa,

— Tomeștin kunta, Tomeștin, Gorunin, Chicerean ja Vlădicenin kylät,

— Bârnovan kunta, Pietrărian, Cercun, Vișanin ja Păunin kylät,

— Ciurean kunta, Ciurean ja Hlincean kylät.

URICANI-alanimitys

— Miroslavan kunta, Uricanin, Miroslavan, Voroveștin, Balciun, Brătulenin ja Corneștin kylät,

— Horleștin kunta, Horleștin ja Bogdăneștin kylät,

— Valea Lupuluin kunta, Valea Lupuluin kylä,

— Leţcanin kunta, Leţcanin kylä,

— Dumeștin kunta, Dumeștin kylä,

— Podu Iloaiein kaupunki.

PROBOTA-alanimitys

— Probotan kunta, Probotan ja Perienin kylät,

— Ţigănaşin kunta, Țigănașin, Cârnicenin, Stejăriin ja Mihail Kogălniceanun kylät,

— Bivolarin kunta, Bivolarin, Solonețin, Traianin, Buruieneștin ja Tabăran kylät,

— Andrieşenin kunta, Andrieșenin, Glăvăneștin, Fântânelen ja Spinenin kylät,

— Trifeştin kunta, Trifeştin kylä,

— Roşcanin kunta, Roşcanin ja Rădenin kylät.

7. Pääasiallinen rypälelajike / pääasialliset rypälelajikkeet

Aligoté B —Plant de trois, Plant gris, Vert blanc, Troyen blanc

Arcaș N

Busuioacă de Bohotin Rs – Schwarzer Muscat, Muscat fioletovâi, Muscat violet Cyperus, Tămâioasă violetă

Băbească neagră N – Grossmuttertraube, Hexentraube, Crăcana, Rară neagră, Căldăruşă, Serecsia

Cabernet Sauvignon N – Petit Vidure, Bourdeos tinto

Chardonnay B – Gentil blanc, Pinot blanc Chardonnay

Fetească albă B – Păsărească albă, Poama fetei, Mädchentraube, Leanyka, Leanka

Fetească neagră N – Schwarze Mädchentraube, Poama fetei neagră, Păsărească neagră, Coada rândunicii

Fetească regală B – Königliche Mädchentraube, Königsast, Kiralyleanka, Dănășană, Galbenă de Ardeal

Golia B

Merlot N – Bigney rouge

Muscat Ottonel B – Muscat Ottonel blanc

Pinot Gris G – Affumé, Grauer Burgunder, Grauburgunder, Grauer Mönch, Pinot cendré, Pinot grigio, Ruländer

Pinot noir N – Blauer Spätburgunder, Burgund mic, Burgunder roter, Klăvner Morillon Noir

Riesling de Rhin B – Weisser Riesling, White Riesling

Riesling italian B – Olasz Riesling, Olaszriesling, Welschriesling

Sauvignon B – Green sauvignon

Traminer Rose Rs – Rosetraminer, Savagnin Rose, Gewürztraminer

Tămâioasă românească B – Rumänische Weihrauchtraube, Tamianka

Șarba B.

8. Yhteyden/yhteyksien kuvaus

Yhteys maantieteelliseen alueeseen

Maantieteellisen alueen tiedot

Viinialue sijaitsee Moldovan tasangon koillisosassa, missä mäkinen Moldovan tasanko ja Keski-Moldovan tasanko kohtaavat, ja sitä rajaa Iașin harjanne. Ilmasto on lauhkea mannerilmasto, jossa vaihtelut ovat suuria, mikä johtuu sijainnista Moldovan tasangon lauhkean mannerilmaston ja Moldovan tasangon äärimmäisen mannerilmaston rajalla.

Alueen viinitarhat sijaitsevat Moldovan mäkisillä alueilla (kaakko) ja harjanteella (Repedean mäki) eteläisen Moldovan tasangon suunnalla Prut-joen varrella (Tomeşti–Bohotin). Alueella on useita viininviljelykeskuksia, kuten Copou-Şorogari, Galata, Uricani, Bucium, Comarna ja Tomeşti, ja pohjoisessa ja koillisessa noin 40 kilometrin päässä Iașin kaupungista on kaksi muuta keskusta, joissa on suotuisat viininviljelyolosuhteet. Alueella on myös laatuviinien tuotantoon soveltuvia lajikkeita, kuten Probota ja Plugari.

Viinitarhojen parhaat sadot saadaan aurinkoisilla tasangoilla ja sivujokien uurtamissa jokialtaissa, jotka ovat pohjoisesta sijainnistaan huolimatta suojassa pohjoisen tai koillisen ilmamassoilta sekä etelästä ja lännestä ylätasangolta Bahluin ja Prutin laaksoja pitkin laskeutuvien ilmamassojen aiheuttamalta föhn-ilmiöltä.

Viinitarhoja on myös Iașin harjanteen ja Keski-Moldovan tasangon pohjois- ja koillisreunan välisen alueen laaksojen altaissa. Siellä on suuria viinitarhoja, jotka jatkuvat myös jokialtaiden välisille mäkisille alueille.

Tuotetta koskevat yksityiskohtaiset tiedot

Valkoviinien väri vaihtelee oljenkeltaisesta vihertävän keltaiseen, ja niissä on voimakkaita sitrushedelmien tai greipin aromeja. Ikääntyessään ne ovat joskus hieman kukkaisia hunajan vivahteineen. Niiden maku on täyteläinen, nuorena yleensä raikas, kohtalaisen hapokas, hedelmäinen ja joskus hieman mineraalinen, mikä tekee niistä eloisia. Kohtuullinen kypsytys säilyttää lajikkeen raikkauden.

Punaviinien tuoksu on karvasta imeläkirsikkaa, hapankirsikkaa ja savustamatonta kuivattua luumua, ja kypsytys tuo esiin hieman vaniljan aromia. Niissä on kirkkaanpunaisen ja pääasiassa rubiininpunaisen vivahteita. Niiden maku on samettinen, hieman kireä, kiinteä kireiden tanniinien ollessa tasapainossa, rikas ja pyöreä, ja niissä on erityisiä kypsien metsämarjojen (herukoiden, karhunvatukoiden ja mustikoiden) aromeja.

Inhimilliset tekijät

Viininviljelytekniikkaan kuuluu vihertöitä (yksinkertainen tai kaksinkertainen Guyot-leikkaus tai leikkaus yksirunkoiseksi, viiniköynnöksen kasvattaminen keskikorkeaksi ja versojen poistaminen varresta), joilla varmistetaan viinien laatu. Vihertöiden avulla saavutetaan tasapaino lehtimassan ja hedelmäkuormituksen välillä niin, että viineihin kertyy paljon sokereita ja niiden happopitoisuus pysyy korkeana (lehtipinta-alan pienentäminen vähentää happojen palamista lämmössä ja valossa).

Oikea sadonkorjuuajankohta määräytyy rypälelajikkeen ja rypäleiden kypsyyden perusteella, ja tavoitteena on saavuttaa tasapaino happopitoisuuden, sokerien ja aromien välillä.

Rypälemehut selkeytetään flotaatiolla, jolla voidaan selkeyttää ja stabiloida jatkuvasti suuria määriä rypälemehua, sillä kiinteiden aineiden ja fenoliyhdisteiden pitoisuuden vähentäminen on yksi rypälemehun lopullista laatua koskevista päätavoitteista.

Tuoreeseen rypälemehuun lisätään valikoituja hiivoja ennen alkoholikäymisen alkua. Lisäksi käytetään käymisen aktivaattoreita, jotka aktivoivat ja säätelevät alkoholikäymistä ja jälkikäymistä.

Erilaisten entsyymien käyttö nopeuttaa pigmenttipitoisten aineiden ja tanniinien uuttamista punaviineissä ja edistää aromien uuttamista aromaattisista rypäleistä, niin että ne ovat tallella valmiissa viineissä.

Fetească neagră- tai Cabernet Sauvignon -rypäleiden puristejäännöksen ja -mehun seokseen lisätyt entsyymit hajottavat pektiini- ja selluloosayhdisteitä soluseinissä ja edistävät siten pigmenttipitoisten aineiden uuttamista.

Muscat Ottonel-, Busuioacă de Bohotin- tai Traminer roz -rypäleiden puristejäännöksen ja -mehun seokseen lisätyt entsyymit hajottavat pektiini- ja selluloosayhdisteitä soluseinissä ja edistävät siten aromaattisten aineiden uuttamista. Entsyymejä käytetään myös aromaattisten aineiden vapauttamiseen ylikypsistä tai homeisista rypäleistä valmistetuissa viineissä.

Yhteys maantieteelliseen alueeseen – Ratkaisevat tekijät

Viinitarhojen parhaat sadot saadaan aurinkoisilla tasangoilla ja sivujokien uurtamissa jokialtaissa, jotka ovat pohjoisesta sijainnistaan huolimatta suojassa pohjoisen tai koillisen ilmamassoilta sekä etelästä ja lännestä ylätasangolta Bahluin ja Prutin laaksoja pitkin laskeutuvien ilmamassojen aiheuttamalta föhn-ilmiöltä.

Viinitarhoja on myös Iașin harjanteen ja Keski-Moldovan tasangon pohjois- ja koillisreunan välisen alueen laaksojen altaissa. Siellä on suuria viinitarhoja, jotka jatkuvat myös jokialtaiden välisille mäkisille alueille.

Buciumin mäkien ulkopuolella Pietrărie ja Tomești ovat kantaneet hedelmää hienoille viineille, kuten Aligoté, Fetească albă ja Muscat Ottonel. Pääasiassa kotoperäiset rypälelajikkeet, kuten Fetească albă, Fetească regală ja Fetească neagră, sekä lajikkeet Aligoté, Muscat Ottonel ja Merlot antavat Iași SAN -viineille erityisen vivahteen. Erityisen huomionarvoista on näistä lajikkeista valmistettujen viinien raikkaus, joka johtuu viinialueen sijainnista 45. leveyspiirin pohjoispuolella, missä kesä ei ole niin kuuma, että se vaikuttaisi tärkeimpiin makuihin.

Keskisen Probotan viinitarhoilla on lämpimämpi ilmasto ja voimakkaampi auringonpaiste, mikä johtuu siitä, että joet, kuten Frasin, Perieni ja Plopu, joiden töyräillä on yksittäisiä viinitarhoja, tekevät pinnanmuodostuksesta hajanaisen, sekä korkeuserosta Prutin ja Jijian joenuomien ja niitä ympäröivien huippujen välillä (eteläisempi sijainti ja avautuminen leveästi kohti Prutin ja Jijian käytäviä).

Alueen maaperässä on cambic-mustamultaa, harmaata maata, regosoleja ja ihmisen muuttamaa maata, joista cambic-mustamultaa on eniten, mikä johtaa viineissä tyypillisesti korkeaan happopitoisuuteen.

Ilmastotekijät vaihtelevat paljon eri vuodenaikoina: talvet ovat ankaria ja suhteellisen kuivia, kesät ovat kuumia, paahtavia ja usein kuivia, keväisin lämpötila ja sademäärä ovat kohtuullisia ja syksyisin sää on yleensä kirkas. Yhdessä näiden tekijöiden kanssa auringon voimakas kokonaissäteily, joka vaihtelee rinteiden altistumisen mukaan, kasvukauden yleinen lämpötasapaino sekä rypäleiden kypsymisolosuhteet kausilla V ja VI suosivat sellaisten laatuviinien tuotantoa, jotka säilyttävät tyypillisen raikkauden, kohtalaisen tai korkean happopitoisuuden, kukkaiset vivahteet ja tanniinien tasapainon.

9. Olennaiset lisäedellytykset

Kaupan pitämistä koskevat edellytykset

Oikeudellinen kehys:

Kansallisessa lainsäädännössä

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Päällysmerkinnöissä on ilmoitettava viinityyppi sen sokeripitoisuuden mukaan: kuiva, puolikuiva, puolimakea tai makea.

Jos merkinnässä ilmoitetaan yksittäisen viinitilan nimi tai alkuperänimityksen alanimitys (COPOU, BUCIUM, URICANI, PROBOTA), viinien on oltava peräisin yksinomaan ilmoitetusta lähteestä.

Suojattuun alkuperänimitykseen ”Iași” voidaan tuottajien toiveista riippuen lisätä yksi seuraavista viinitilojen nimityksistä: ARONEANU, REDIU, ŞOROGARI, TOMEŞTI, GORUNI, VLĂDICENI, PIETRĂRIA, VIŞAN, DEALUL DOAMNEI, DOI PERI, MIROSLAVA, URIC, VOROVEŞTI, BALCIU, BRĂTULENI, CORNEŞTI, HORLEŞTI, BOGDĂNEŞTI, COASTA MORII.

Linkki eritelmään

http://onvpv.ro/sites/default/files/caiet_de_sarcini_doc_iasi_modificat_cf_cererii_1326_1335_2014_pentru_notificarea_com_07.01.2020_no_track_changes.pdf

(1) EUVL L 347, 20.12.2013, s. 671.